Britse premier waaksaal toe geskuif weens Covid-19 | Netwerk24
06 April 2020 21:53
Boris Johnson (55), Britse premier, is Maandagaand na die waaksaal van die St. Thomas-hospitaal in Londen geskuif nadat hy Sondag in die hospitaal opgeneem is.
Johnson is tien dae gelede positief vir die koronavirus getoets en is aanvanklik in die hospitaal opgeneem om toetse te ondergaan. Sy simptome het koors en hoes ingesluit, berig die BBC.
Die besluit is deur sy mediese span geneem nadat sy toestand deur die loop van Maandag versleg het, berig The Guardian.
Die premier is by sy bewussyn en is as voorsorgmaatreël geskuif vir ingeval hy ventilasie benodig.
Hy het Dominic Raab, minister van buitelandse sake, aangewys om as premier waar te neem, het 'n woordvoerder aan die BBC gesê.
Johnson het vroeër op sy Twitter-rekening gesê dit gaan goed met hom ondanks simptome van die virus. "Die briljante span kyk baie goed na my en ons werk saam om hierdie virus te beveg," het hy geskryf.